方岳
用王深造韵观射寄呈吴门吴侍郎
吴苑云酣歌舞地，平时灞上真儿戏。
府公槌鼓入辕门，盘马弯弓士增气。
玉虬夜吼双宝刀，晓霜冷透宫花袍。
君王有意敌天骄，霹雳劲统吾与操。
满月犹嫌无腕力，三军鸣金齐破的。
莫将电镞惊飞翼，请射檄书青草砾。
参旗井钺光相摩，帐前万叠轰灵鼍。
呼韩要通作编户，勿遣喘从榆塞过。
雁沙枯叶改凯歌，安得壮士翻银河。
三边农桑俱偃武，将军懒射南山虎。
不须土训喻远人，天地中间悉臣主。
文章四海吴状元，那肯军装遽如许。